google/wiki40b huggingface dataset:
Ragnhild Mowinckel

Karriere

I 2012 ble hun juniorverdensmester i både storslalåm og superkombinasjonen i Roccaraso, Italia. «Dette er en gledens dag for norsk alpinsport og betyr enormt», sa Claus Ryste, alpintsjef i Norges Skiforbund, etter rennet. Hun debuterte i verdenscupen 3. januar 2012 i Zagreb, og fikk som juniorverdensmester delta i verdenscupfinalen i Schladming, Østerrike.
Året etter deltok hun i junior-VM i alpint 2013 i Quebec, og fikk der gull i kombinasjonen og sølv i storslalåm, bak Lisa-Maria Zeller fra Østerrike.
Hun fikk sin første pallplassering i verdenscupen da hun kom på tredjeplass i super-G i Val-d’Isère 16. desember 2017.
Den 15. februar 2018 tok hun sølv i storslalåm under vinter-OL 2018 i Pyeongchang, 39 hundredeler bak amerikanske Mikaela Shiffrin. Hun kjørte seg opp fra fjerdeplass etter første omgang. Dette var andre gang en norsk kvinne tok OL-medalje i alpint. Den første var Laila Schou Nilsen 82 år tidligere. Seks dager senere, den 21. februar 2018 tok hun enda et sølv i vinter-OL 2018 i Pyeongchang, denne gang i utfor, noe som gjør henne til tidenes mestvinnende vinterolympier i alpint på kvinnesiden i Norge.   
Hun vant sin første verdenscupseier 9. mars 2018, da hun vant storslalåmrennet i Ofterschwang i Tyskland.
Hun tok bronse i kombinasjonen under VM i alpint 2019 i Åre.
Aethalodes

Utseende

En middelsstor, kraftig, brun eller gråbrun trebukk. Oversiden er svært knudrete med skarpe knøler. Pronotu har en kraftig pigg på sidene.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Sørøst-Asia (det sørlige Kina og Taiwan).
Snåsa Montessoriskole

Snåsa Montessoriskole er en montessoriskole i Snåsa kommune i Trøndelag. Skolen er et pedagogisk alternativ til den offentlige skolen.
Sør-Hwanghae

Administrativ inndeling

Regionen er delt inn i en by («si») og 19 fylker («kun»).
Osterfjorden

Osterfjorden er en av tre fjorder rundt Osterøy. Fjorden går mellom Lindås og Osterøy og er 27 kilometer lang og 1-3 kilometer bred. Den strekker seg fra Sørfjorden og Salhusfjorden ved Knarvik i sørvest til Romarheimsfjorden ved Hokøy i nordøst. Langs Osterfjorden finner en tettstedene Knarvik, Leknes, Hjellvik, Eikanger, Hosanger, Fotlandsvåg og Tysso.
Fjorden er opptil 639 meter dyp. 
Deler av handlingen i dokumentarfilmen Folk ved fjorden foregår langs Osterfjorden.
Imperial Tobacco

Imperial Tobacco Norway

Imperial Tobacco Norway AS (Gunnar Stenberg AS frem til 2005) driver med salg og distribusjon av tobakksprodukter i Norge. Bedriften har ca. 63 ansatte . Administrerende direktør er Gijsbert Van Asten.
I 2008 vurderte Imperial Tobacco Norway søksmål mot den norske filmen Den siste revejakta for logotyveri. Dette fordi filmens logo var svært lik logoen til Imperials tobakk, Eventyr 3. I logoen til filmen er det en rødrev, som er identisk med logoen til Eventyr 3, bare at reven har tjall i munnviken. Gijsbert Van Asten og Imperial ønsket ikke å bli forbundet med dette . I september 2008 ble det kjent at filmskaperne og Imperial inngikk forlik etter logokrangelen. Filmselskapet innså feilen de hadde begått, og ble enige om å donere 30 000 kroner, der Imperial skulle velge et verdig formål .
Berliner Morgenpost

Berliner Morgenpost er en dagsavis som utkommer i Berlin. Den ble grunnlagt i 1898 av Leopold Ullstein. Avisen eies siden 1959 av Axel Springer AG og har daglig 460 000 lesere (2006). Dens sjefredaktør siden 2004 er Carsten Erdmann. Ved siden av Berliner Zeitung er det den største dagsavisen i Berlin. Avisen samarbeider tett med riksavisen Die Welt, som også utgis av Axel Springer AG.
Huachuan

Huachuan (kinesisk: 桦川县; pinyin: Huàchuān Xiàn) er et fylke i provinsen Heilongjiang i Folkerepublikken Kina. Det ligger innen byprefekturet Jiamusi.
I 1999 hadde fylket et folketall på 212 323 innbyggere.

Kulturminner

Walihuotun (Walihuotun chengzhi, 瓦里霍吞城址) fra Liao- til Qing-dynastienes tid ble i 2006 oppført på listen over kulturminner i Folkerepublikken Kina.

Samferdsel

Kinas riksvei 221 løper gjennom området. Den begynner i Harbin og løper til Tongjiang, begge i Heilongjiang.
Joel Griffiths

Landslaget

Joel Griffiths spilte 3 landskamper for Australias herrelandslag.
Compsoceridius

Utseende

En middelsstor, avlang, blank, gulrød trebukker med metallisk blå dekkvinger. Antennene er omtrent så lange som kroppen, det sjette leddet med en dusk av lange, svarte hår. Pronotum er tønneformet, dekkvingene nesten parallellsidige.

Levevis

Larvene lever i død ved, mest av løvtrær.

Utbredelse

Arten er utbredt i det sørlige Sør-Amerika, det sørlige Brasil, Paraguay, Uruguay og det nordlige Argentina.
Korea Ocean Research and Development Institute

Korea Ocean Research and Development Institute (KORDI) er en sørkoreansk forskningsorganisasjon, og har i dag sitt hovedkontor i byen Ansan i Gyeonggi, sørvest for Seoul. KORDI ble etablert 30. oktober 1973 som en del av Korea Institute of Science and Technology (KIST).
17. februar 1988 etablerte KORDI forskningsstasjonen King Sejong på King George Island i Antarktis. I 2002 ble Dasan-stasjonen i Ny-Ålesund på Svalbard etablert og driver med forskning innen marinbiologi, geologi og atmosfærefysikk.
Alexandrium tamarense

Alexandrium tamarense er en art av dinoflagellater kjent for å produsere saxitoxin, en nervegift som fører til en sykdom klinisk kjent som lammende skalldyrforgiftning (PSP). Flere arter av planteplankton er kjent for å produsere saxitoxin, inkludert minst ti andre arter fra slekten Alexandrium.
 
Tallet på dinoflagellaten Alexandrium tamarense pr. liter sjøvann er ofte grunnen til at en blir frarådd å spise skalldyr.
Filmfestivalen i Berlin

Den internasjonale filmfestivalen i Berlin (også kalt Berlinalen) er en filmfestival som finner sted hvert år i februar og som deler ut Gullbjørnen. Festivalen regnes av organisasjonen FIAPF til den såkalte A-kategorien. Festivalen for 2017 finner sted fra 9. til 19. februar.
Festivalen har vært arrangert siden 1951. Den hadde opprinnelig som motto «utstillingsvindu for den frie verden». Festivalbyen Vest-Berlin var på det tidspunktet omgitt av det kommunistiske DDR. Juryen legger stor vekt på at filmer fra hele verden skal være representert. Festivalsjef siden 2001 er Dieter Kosslick. 
Samtidig med festivalen arrangeres European Film Market (EFM), som er en av verdens største messer for filmbransjen, og en rekke faglige seminarer for yngre filmskapere under tittelen Berlinale Talent Campus. 
Mer enn 20 000 fagfolk fra omkring 130 land deltar på festival-arrangementene. Med 274 000 solgte billetter og om lag 487 000 enkeltbesøk er dette antakelig verdens største filmfestival. Om lag 4 200 journalister dekker arrangementene med mediedekning i om lag 110 land.
Mont Rocard

Mont Rocard er en undersjøisk vulkan øst av Tahiti i Fransk Polynesia. Toppen befinner seg 2100 meter under havets overflate. Siste utbrudd fant sted i 1972. Mont Rocard er en del av er en del av varmepunktet Teahitia–Mehetia ved Tahiti.
Mantoux-metoden

Mantoux-metoden er en metode for å teste om en pasient har tuberkulose. Metoden er oppkalt etter den franske legen Charles Mantoux.
Prøven utføres ved at et tuberkulin injiseres under huden på pasienten som skal testes. Etter 72 timer måles størrelsen på reaksjonen. Skjer det ingen reaksjon er testen negativ.
Prøven blir også brukt før det blir gitt BCG-vaksinen i 9. klasse.
Mantoux-metoden erstattet i Norge som siste land i verden i 2004 pirquetprøven. På engelsk blir Mantoux-metoden også kalt Pirquet, selv om denne metoden er noe annerledes enn den opprinnelige pirquetprøven.
Palliduphantes ericaeus

Utseende

Palliduphantes ericaeus er en liten edderkopp, noe langbeint, spinkel og beigeaktig på farge. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen har knapt noe synlig mønster . Avstanden fra det fremste øyet til hodets fremkant er forholdsvis stor, mye mer enn to ganger øyets diameter. Denne arten er forholdsvis lett å kjenne igjen på den spinkle kroppsbygningen og bleke fargen, ingen andre vanlige norske edderkopper ligner den sterkt. For sikker artsbestemmelse må man imidlertid undersøke hannes (pedipalper) og hunnens (epigyn) ytre kjønnsorganer. Hos denne arten er disse enklere bygd enn hos andre arter i Lepthyphantes-gruppen.
Christoph Probst

Bakgrunn

Hans far, Hermann Probst, hadde forsket på sanskrit, og hadde kontakter med kunstnere som nasjonalsosialistene anså for å være «dekadente». Han gav Christoph en bakgrunn hvor kulturell og religiøs frihet var verdsatt. Christophs mor, som var Hermann Probst andre kone, var jødisk. Hans søster Angelika fortalte senere at hennes bror tidlig var sterkt kritisk til nasjonalsosialistenes ideer, fordi de krenket den menneskelige verdighet.
Christoph ble sendt til kostskoler i Marquartstein og Schondorf, og heller ikke der ble nazistiske idealer fremfostret i ham. Sytten år gammel fullførte han sitt abitur. Deretter fulgte militærtjeneste, og så medisinstudiet.
21 år gammel giftet han seg med Herta Dohrn, og paret fikk tre barn.

Politisk aktivitet

Probst kom sent inn i Den hvite rose, fordi han ikke tilhørte samme studentkull som Hans Scholl, Alexander Schmorell og Willi Graf. Han holdt seg også mye i bakgrunnen av hensyn til sin familie. Han deltok ikke i å skrive noen av de første fem løpesedlene som ble delt ut, men lagde designet til den sjette. Dette ble skjebnesvangert for ham, fordi Hans Scholl hadde manuskriptet på seg da han og søsteren ble arrestert på Ludwig-Maximilians-Universität München den 18. februar 1943, mens de delte ut restopplaget av den sjette.
Dermed hadde Gestapo bevis for at Probst var involvert. Han ble sammen med søskenparet stilt for Folkedomstolen, ledet av den beryktede Roland Freisler som kom i ens ærend fra Berlin. Han bad om nåde av hensyn til sine barn, hvorav den yngste bare var noen uker gammel. Freisler krenket ham i karakteristisk stil, og sa at ingen tyske barn trengte en far som Probst. Scholl-søsknene hadde forsøkt å skjerme ham, men manuskriptet var et for sterkt bevis.
De tre ble dømt til døden ved giljotinering, og henrettet samme dag som dommen falt. Probst var den andre som ble henrettet, etter Sophie og før Hans. De tre ble gravlagt ved siden av hverandre utenfor Justizvollzugsanstalt Stadelheim i München.
Lerkendal studentby

Lerkendal studentby er studentboliger i bydelen Lerkendal i Trondheim, og drives av Studentsamskipnaden i Trondheim (SiT). Studentbyen ligger ved siden av Berg studentby, og svært nær NTNUs campus på Gløshaugen.
Winglet

Winglets er navnet på de oppovergående, aerodynamiske finnene, som sitter på enden av hovedvingen på enkelte moderne passasjerfly og seilfly. Man designer vingene med winglets for å få en bedre ytelse (for eksempel drivstofføkonomi), da de gir mere aerodynamisk løft til den ytterste delen av vingen, i tillegg til at de hjelper til å redusere luftmotstanden ved å redusere virvelstrømmer av luft bak den ytterste delen av vingen. Fabrikantene hevder at winglets reduserer drivstoff forbruket med inntil 4% for lengre flyvninger. På korte flyvninger vil vingenes økte vekt medføre en lavere gevinst.

Blended winglets i praksis

Reduksjonen i drivstofforbruk og CO₂-utslipp er beregnet til mellom 2,5 % for Boeing 737-800 og 4,4 % for 767-300ER. Virkningen skal være størst når flyene holder marsjfart.  Winglets hevdes å gi mindre støy, og at støysonene ved flyplassene kan redusere med opptil 6,5 % ved avgang. Støymålinger viser at resultatet på ingen måte er entydig, og at 737-800 både med og uten winglets støyer mer enn den jevnstore Airbus A320. Både gamle og nye fly kan utstyres med winglets.
Romsdal Fotballkrets

Romsdal Fotballkrets er en tidligere krets i Norges Fotballforbund. 
Kretsen ble etablert 19. november 1933 da Nordmøre og Romsdal Fotballkrets ble delt i Nordmøre Fotballkrets og Romsdal Fotballkrets.
De to kretsene ble slått sammen igjen i 1987.
Giardino dei Tarocchi

Il Giardino dei Tarocchi eller Tarothagen er en skulpturpark basert på tarot som ble skapt av den fransk-amerikanske kunstneren Niki de Saint Phalle (1930–2002) i Pescia Fiorentina, località Garavicchio, Grosseto, Toscana, Italia. Parken åpnet for publikum i 1998. Den ligger ca. 100 km nordvest for Roma.
Niki de Saint Phalle var kjent for sine «Nana»-figurer og brukte dem da hun startet prosjektet, som består av 22 figurer i armert betong med mosaikk-innslag. Figurene er illustrasjoner av hovedskikkelsene på tarot-kortene. 
Lignende anlegg som hun kan ha hatt som inspirasjon er Parc Güell av Gaudi og Palais Idéal av Ferdinand Cheval (hun og hennes mann hadde verksteder og atelier i nærheten). Dessuten er det nærliggende å tro at hun kjente til Parco dei Mostri i Bomarzo. Besøkende kan gå gjennom hennes figurer, og hun bodde selv flere måneder i den første figuren (keiserinnen som sfinks), mens hun arbeidet med anlegget.
Kontinentalcupen i skihopping for kvinner 2008/09

Kontinentalcupen i skihopping for kvinner 2008/09 ble arrangert i perioden 9. august 2008 – 7. mars 2009. Kontinentalcupen ble organisert av FIS (Det internasjonale skiforbundet). Det ble arrangert separat sommer- og vintercup med henholdsvis 10 og 18 individuelle renn. En lagkonkurranse i sommercupen og ett renn i vintercupen ble avlyst.
Peach Bottom kjernekraftverk

Peach Bottom kjernekraftverk er et kjernekraftverk som produserer elektrisk kraft ved Susquehanna River i York County 80 km sørøst for Harrisburg, i delstaten Pennsylvania i det østlige USA. Dets reaktorer ble godkjent for igangsetting i henholdsvis 1966, 1974 og 1974, og første reaktor (1966-reaktoren) ble utfaset i 1974. Installert maksimal effekt er 2 224 MW, og årsproduksjonen i 2007 var på om lag 18,9 TWh elektrisk kraft.
Anlegget eies av Exelon Corporation. Det har i alt to reaktorer som er i operativ drift, hver med maksimalt ca. 1 112 MW effekt, og én som er nedlagt. Etter dagens konsesjoner skal reaktorenes produksjon opphøre i henholdsvis 2033 og 2034.
Gotthard-Basetunnelen

Gotthard-Basetunnelen (tysk: Gotthard-Basistunnel) er en jernbanetunnel i Sveits mellom Erstfeld og Bodio. Den er verdens lengste tunnel, og ble tatt i bruk 1. juni 2016. Tunnelen er en del av AlpTransit-prosjektet.
Tunnelen har en lengde på 57 km, og med begge tunnelløpene, samt alle tverrganger, utgjør den til sammen 153,5 km. Kostnaden er estimert til 9,6 milliarder sveitsiske franc. Anleggsarbeidet tok i alt 17 år og kostet over 100 milliarder norske kroner. Ifølge sveitsiske myndigheter kommer tunnelen hvert år til å frakte like mye gods som 1 million vogntog.
Det var gjennomslag i det østre løpet i oktober 2010, og i det vestre løpet i mars 2011.
Jacob Kornerup

Utmerkelser

I 1861 mottok han medaljen Ingenio et arti.Han ble ridder av Dannebrogordenen i 1877 og fikk Dannebrogordenens hederstegn i 1892.
Le Temps (1861-1942)

Le Temps var en fransk avis i Paris som ble etablert i 1861 og ble nedlagt i 1942. Den var til tider en av landets viktigse aviser.
Den ble grunnlagt i 1861 av Edmund Chojecki (som skrev under pennenavnet Charles Edmond) og Auguste Nefftzer, Le Temps var under Nefftzers ledelse i ti år, og så overtok Adrien Hébrard hans stilling.  De tidlige utgaver av avisen gjenspeilet Nefftzers liberale tanker såvel som hans protestantisme, og hadde problemer med å bygge opp en større leserkrets. Avisen var republikansk, laisistisk og antiklerikal. Nefftzer måtte ofte vende seg til venner i Alsace for finansiell støtte til avisen. Men opplaget vokste etterhvert, fra knappe 3.000 i 1861, til 11.000 i 1869, til 22.000 i 1880.  Le Temps ble den vigste avis i den tredje franske republikk.
Blant dens journalister og korrespondenter var Georges Bruni, og Adolphe Cohn i USA. 
Pariserutgaven av Le Temps ble suspendert av Pariserkommunen i nesten to uker i mai 1871. Men St. Germain-utgaven utkom uten avbrudd i 81 år.
Le Temps ble kompromittert politisk på grunn av Vichytiden, fordi den etterpå ble anmklaget for å ha kollaborert. På Charles de Gaulles forlangende ble Le Monde grunnlagt den 19. desember 1944 for å overta den rolle Le Temps hadde fått som ledende medium, og både layout og skrifttype i den nye avis minnet om Le Temps.
Bedehusmusikken til Sputnik

Bedehusmusikken til Sputnik er et musikkalbum med Sputnik, utgitt i 1993.
Edinburgh-Northampton-traktaten

Bakgrunn

I tiden før Edinburgh-Northampton-traktaten erklærte Edvard III av England at han opptrådte i henhold til våpenhvilen mellom Skottland og England, men han tillot engelske pirater angripe skip fra Flandern som handlet med Skottland. Et eksempel var da pirater angrep det flamske skipet Pelarym til en verdi av £2 000 og hvor alle skottene ombord ble massakrert. Robert Bruce forlangte rettferdighet for denne ugjerningen, men forgjeves. Følgelig gjenoppfriske han Auld-alliansen mellom Skottland og Frankrike (og som Norge opprinnelig var en del av) som ble konkludert i Corbeil 26. april 1326.
I 1327 invaderte Skottland det nordlige England og beseiret engelskmennene ved Stanhope og Weardale. Kort tid etter invaderte skottene Ulster i Irland. Etter at den avsatte kong Edvard II døde forsøkte hans dronning Isabella av Frankrike og Roger Mortimer av Wigmore, jarlen av March (som styrte England på vegne av den umyndige Edvard III av England) å få satt i gang et nytt hærtog mot Skottland, men parlamentet ville ikke sette av de nødvendige midler. I oktober fikk Isabella og Mortimer sendt utsendinger til Skottland for å forhandle fram en fredsavtale. Den 1. mars 1328 ble det i navnet til den unge Edvard III i parlamentet i York skrevet de dokumenter som streket opp kjernen til en avtale. Den 17. mars ble forhandlingene avsluttet og en formell avtale ble undertegnet i kongens kammer i klosteret i Holyrood. Avtalen ble ratifisert i parlamentet i Northampten den 3. mai 1328.

Avtalen

I avtalen ble Isabella og Mortimer enige om at de i navnet til den unge Edvard III ville «fornye alle krav til suverenitet» for Skottland; og at den seks år gamle Joanna, søster av Edvard III, ble lovet bort i ekteskap til Robert Bruces fire år gamle sønn David.
I sluttdokumentet av 1328 nevnes det at den skotske grensen som i sin tid ble satt av Alexander III av Skottland skal «innenfor sine egne rette grenser som de ble regnet og holdt i kong Alexander av Skottlands tid, som har gått bort i godt minne, skal tilhøre vår kjæreste allierte og venn, den praktfulle fyrste, Lord Robert, ved Guds nåde ærerik konge av Skottland, og hans arvinger og etterfølgere, separat i alle ting fra kongeriket England, udelt, fritt og uforstyrret i evighet, uten noen form for underkastelse, kall til tjeneste eller krav».
Det er blitt påstått at som en del avtalen hadde Edvard III sagt seg enig i å levere tilbake den skotske Skjebnesteinen (Stone of Destiny) til Skottland. Det var en del av den foregående avtalen (Edvard III utga en kongelig stevning den 1. juli, adressert til abbeden av Westminster som anerkjente avtalen og ga ordre om steinen skulle bli sendt tilbake til dens ‘mor’, men det skjedde ikke!), men som kan leses i teksten, tilbakesendelsen er ikke nevnt i avtalen.
Da Edvard III ble myndig i 1330 avviste og benektet han denne turpis pax (den skammelige freden) på det grunnlag at han ikke var myndig da den ble underskrevet og at den slett ikke var etter hans ønske.
Dave Farrell

Bakgrunn

Da Farrell var fem år gammel flyttet familien til Mission Viejo i California, der han fullførte high school. Han studerte videre ved University of California, Los Angeles, der han ble uteksaminert i 1999. I studietiden spilte Farrell i et kristent ska/punk-band kalt Tasty Snax, og han spilte regelmessig sammen med Brad Delson på hybelen. Det var umulig for Farrell å være aktivt med i bandet som Delson hadde startet med noen venner, han skulle på turné med Tasty Snax. Delsons band utviklet seg til Linkin Park. 
Farrel ble bandets bassgitarist etter at det hadde skiftet navn til Snax, men forlot det igjen i 2000 for å gå inn i Linkin Park som bassgitarist på heltid. Et annet av Snax' medlemmer, Mark Fiore, ble Linkin Parks video-mann. I innlegget til CD-en Reanimation bruker Farrell en Ernie Ball Music Man bassgitar. 
Inspirasjonen får Farrell fra sin mor og sin eldre bror, og dessuten Weezer, The Beatles, the Deftones, The Roots, Bob Marley, Sarah McLachlan, Hughes & Wagner og Harrod & Funck.
28. desember 2002 giftet han seg, og i 2007 ble han far.
Klippekirkene i Ivanovo

Historie

Den eldste av kirkene skriver seg fra 1100-tallet. Fra starten av 1200-tallet og gjennom nesten 400 år var klippene bebodd av munker som utvidet komplekset til å bestå av rundt 40 større og mindre kirker og rundt 300 andre konstruksjoner i klippene. Kun et mindre antall er bevart i dag. 
Freskene fra 1200-tallet og 1300-tallet som er bevart i 5 av kirkene er en kjent og viktig del av verdensarvstedet.
Otto Lilienthal Museum

Historie

Byen Anklam var Lilienthals fødested. Ulike objekter som kan knyttes til Lilienthals liv og virke, blant dem en rekonstruksjon av et glidefly fra 1925 er en del av den lokale historie. Museet ble grunnlagt i 1927. I dag omfatter museet den største samling av Lilienthals rekonstruerte fly.

Samlingene

Museets arkiver inneholder alt som er kjent omkring den vellykkede gliderpilot); essayer, dokumenter, inklusive et fotoarkiv, etterligninger og modeller av alle kjente glidefly fra Lilienthal. Dessuten, brødrene Otto og Gustav Lilienthal var profilerte oppfinnere av dampmaskiner, leker, såvel som initiativtakere til mange sosiale og kulturelle prosjekter.
Museet har en stor samling hangglidere med modeller av fly, fra tiden før de første vellykte flyvninger. Den representerer den tidlige flyvningens historie og før-historie.

Anerkjennelse

I 1996 ble museet tildelt tittelen FAI Recognized Museum fra den internasjonale luftsportorganiasjon, Fédération aéronautique internationale (FAI) og i 1999 ble museet det første i det tidligere Øst-Tyskland som ble nominert til Årets museum i Europa - etter anbefaling fra European Museum Forum. Prisen gikk imidlertid til et annet museum, men siden 2001 er museet et tysk nasjonalt minnesmerke; German National Memorial.
Viðareiðis kirkja

Historie

I 1891 ble en ny kirke på Viðareiði planlagt. Denne skulle være gråmalt, 28 alen lang og 12 alen bred, med skifertak og støpejernsvinduer. Kostnadene var beregnet til underkant av 9 000 kroner. Johan Andreas Petersen fra Mikladalur påtok seg å gjøre det meste av arbeidet for 8 000 kroner. Annet småarbeid kom i tillegg, men kostnadsberegningene stemte.
Dagens kirke kunne bli inspisert og godkjent av J. Heinesen og S.F. Jacobsen den 20. november 1892, og ble innviet samme dag av prost Jens Christian Evensen. I godværet den dagen hadde mange av bygdefolket kommet sammen, og de gikk sammen den høytidelige prosesjonen fra gammelkirken fra 1831 til den nye kirken, sammen med gjester fra andre bygder på Norðoyar. Med seg hadde de pyntegjenstander og annet fra gammelkirken som de skulle ha i den nye.
Etter at kirken ble bygd er det gjort mye vedlikehold, og mange endringer har funnet sted. Blant annet er taket skiftet fire ganger, og støpejernsvinduene er skiftet ut med trevinduer. Kirkesølvet ble gitt i gave av den britiske regjeringen som takk til bygdefolket for at de reddet deler av mannskapet da briggen «Marwood» forliste øst for Viðareiði under en vinterstorm i 1847.
Fort Prinsensten

Fort Prinsensten er et dansk handelsfort i Keta på Gullkysten, i det som i dag er Ghana. Fortets hovedfunksjon var knyttet til slavehandelen og var en del av Danmarks kolonirike. Mange slike fort ble bygd på Gullkysten, og Prinsensten er et av de få som lå øst for elva Volta Det ble opprinnelig bygd av danske handelsfolk i 1784 som forsvar i krigen mot Anlo Ewe og som forsvar mot andre kolonimakter. Fortet ble brukt for å oppbevare slaver som ventet på transport til Karibia. I 1850 ble fortet solgt til Storbritannia. Fortet ble en stund brukt som fengsel, før det i 1980 delvis ble ødelagt av sjøen. Ruinene av fortet besøkes i dag av turister.